Dilecto et venerabili donno Aimardo abbati et fratribus ejus qui serviunt Deo et sanctis ejus, scilicet Petro et Paulo, ego Rembaldus et uxor mea Anseardis vendimus vineam quæ est sita in agro Laliacense, in villa in Morniaco; terminat a mane terra de ipsa hereditate, a medio die et a sero terra Soferiani, a circio terra sancti Pauli. Ipsa vinea determinata in ambabus frontibus habet duas perticas, in longum novem. Hoc totum vendimus vobis, et accepimus a vobis pretium valentem solidos II et denarios II, ut dehinc habeatis potestatem faciendi ex ea in omnibus quicquid volueritis. Si quis vero, si nos ipsi, aut ullus de heredibus nostris, vel aliquis homo, qui contradicere voluerit, auri unciam unam componat; firma et stabilis permaneat, cum stipulatione subnixa. Signum Rembaldi et uxoris sue Anseardis, qui venditionem istam in omnibus fieri et firmari rogaverunt. S. Adalfredi. S. Martini. S. Adalbaldi. S. Johannis. S. Petroni. Avelonius scripsit, datavit die jovis, in mense marcio, anno VII regnante Lodoico rege.